recursal/SuperWikiNEXT-32B huggingface dataset:
Vista satélite da rexión
O **deserto de Libia** atópase ó nordeste do deserto do Sáhara. É un enorme mar de area situado entre o río Nilo e o Fezzan, principalmente explorado na segunda guerra mundial. A pesar de ser coñecido polas súas dunas, tamén ten partes rochosas coma Iebel Uweinat e Gilf Kebir ou o famoso oasis de Kufra. Nas súas areas pereceu o exército do rei persa Cambises (Herodoto fala de ata 50 000 soldados) contra o oasis de Siwa, nos seus límites. Repleto de uadi e serir, atravesaron as súas areas personaxes tan coñecidos coma Laszlo E. Almásy ou Antoine de Saint-Exupéry, mentres que os seus habitantes permanentes nos oasis pertencen á tribo dos tebu.

---

|  |  |
| --- | --- |
| Este artigo tan só é un bosquexo |  *Este artigo sobre xeografía é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---


|  |  |
| --- | --- |
| Control de autoridades | 
* Wd: Q181528
* WorldCat
* VIAF: 316747050
* BRE: 2650338
* EBID: ID
* GEC: 0037175
* GeoNames: 353306
* GND: 4573089-1
* NKC: ge549241
* TGN: 1103397

 |
**FreeDOS** (anteriormente coñecido como **Free-DOS** e **PD-DOS**) é un sistema operativo para ordenadores compatibles IBM que se desenvolveu como unha alternativa libre a MS-DOS tras o anuncio de Microsoft de poñer fin ao seu soporte como un produto separado en 1994 e deixalo tan só como parte do seu sistema Windows. Distribúese baixo licenza GPL e inclúe algunhas características que non estaban presentes no MS-DOS como controlador Ultra-DMA, soporte para discos grandes (LBA) e o sistema de arquivos FAT32, o controlador DOSLFN para usar os nomes de arquivo longos de VFAT ou o soporte do hardware actual como pode ser o USB. A primeira versión alpha (0.05) lanzouse o 12 de xaneiro de 1998 e estivo dispoñible en diversas versións beta ata que o 3 de setembro de 2006 saíu a primeira versión estable (1.0) e en xaneiro de 2012 apareceu a versión 1.1. Componse de moitos programas diferentes e separados que actúan como paquetes.

Notas
-----

1. 1 2  "The FreeDOS Project". SourceForge. 2006-05-21. Consultado o 2008-01-02.
2. ↑  Villani, Pat (1996). *FreeDOS Kernel* (en inglés). Emeryville, CA, USA: Miller Freeman. ISBN 0-87930-436-7.
3. ↑  "FreeDOS 1.1 released after 17 years". Arquivado dende o orixinal o 30 de maio de 2020. Consultado o 04 de marzo de 2012.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***FreeDOS Modificar a ligazón no Wikidata*** |

### Ligazóns externas

* Sitio oficial *(en inglés)*.
* The FreeDOS Project en Sourceforge *(en inglés)*.
*Enoplosus armatus*
Os **Enoplósidos** (Enoplosidae) son unha familia de peixes mariños incluídos na orde dos Perciformes.

Están constituídos por un único xénero, *Enoplosus*, cunha única especie, *Enoplosus armatus* (White, 1790). Trátase dun peixe mariño endémico de Australia e distribuído pola súa costa sur.

É un peixe apreciado para a súa cría en acuarios.

Característicias
----------------

Teñen un corpo alto, subrómbico, coa boca aguzada e lixeiramente súpera. Dúas espiñas no ángulo inferior do preopérculo.

Posúen súas aletas dorsais, a primeira con nove fortes espiñas e a segunda con 1 espiña e o resto radios brandos, moi altos os primeiros. A anal con tres espiñas seguidas, como a dorsal, por radios brandos, máis largos os anteriores. Pectorais pequenas pero pelvianas moi grandes, cunha espiña.

Os adultos presentan unha cor entre prata e marrón cunhas características barras nergras verticais. O talle máximo descrito é duns 50 cm.

Viven en augas temperadas e a pouca profundidade (menos de 90 m), asociados a arrecifes.

Véxase tamén
------------

### Ligazóns externas

|  |  |
| --- | --- |
|  | Commons ten máis contidos multimedia sobre:  ***Enoplósidos*** |

|  |  |
| --- | --- |
|  | Wikispecies posúe unha páxina sobre:  ***Enoplósidos*** |

* Taxonomía FishBase
* *Enoplosus armatus* (FishBase)
* Taxonomía ITIS

|  |  |
| --- | --- |
| Identificadores taxonómicos | 
* EOL: 5325
* Fossilworks: 266292
* GBIF: 4270
* iNaturalist: 85759
* IRMNG: 114844
* ITIS: 169693
* NCBI: 215365
* WoRMS: 151471

 |
O **Club Voleibol Sant Cugat** é un club de voleibol da localidade catalá de Sant Cugat del Vallès. Trátase dun dos equipos con maior tradición do voleibol feminino en Cataluña. Na tempada 2010-11 xogou na segunda categoría do voleibol español, a Superliga Feminina 2. Xoga os seus partidos como local no Pavillón de Valldoreix, en Sant Cugat del Vallès.

Historia
--------

En 1988 fundouse o Club Voleibol Sarrià no distrito de Sarrià (Barcelona). Foi dado de alta na Federación coa intención de dar continuidade ás rapazas das diferentes escolas do barrio que adoitaban elixir este deporte dentro da súa etapa escolar mais que non tiñan ningunha posibilidade de seguir practicándoo unha vez deixaban os seus estudos. Dentro deste período fóronse consolidando varios equipos femininos cun número importante de participantes.

En 1992, e con motivo dos Xogos Olímpicos de Barcelona, na localidade veciña de Sant Cugat construíuse un pavillón para que os diferentes equipos olímpicos puideran gozar dun lugar para os seus adestramentos. Posteriormente, nun acordo entre o Consello Superior de Deportes, as Federacións Española e Catalá de Voleibol, o Concello de Sant Cugat del Vallès, e o mesmo Club Voleibol de Sarrià, decidiuse trasladar a sede deste club a Sant Cugat. A partir dese momento, o Club Voleibol Sarrià pasou a denominarse Club Voleibol Sant Cugat, situándose en Valldoreix, aproveitando estas novas instalacións.

Posteriormente, tras un novo acordo co Concello de Sant Cugat, o club pasou a colaborar coa Oficina Municipal de Deporte para Todos, para xerar unha canteira nas diversas escolas da cidade ata chegar a ter 10 equipos escolares que conforman a base do Club.

Durante estes anos houbo equipos femininos de categoría Sénior, que militaron nas máximas categorías do voleibol no estado español, sendo na actualidade o equipo catalán que máis tempadas (sete) disputou a Superliga Femenina (División de Honra), converténdose así no referente do voleibol feminino en Cataluña.

Carlos Castro foi o fundador e primeiro presidente desta entidade ata o ano 2004, cando decidiu deixar o cargo logo de dezaseis anos, en mans do vicepresidente, Francisco Tortosa, que asumiu o cargo co compromiso de convocar novas eleccións á presidencia antes de comezar a nova tempada 2005-06.

Por este club pasaron numerosas xogadoras de alto nivel que posteriormente asinaron por outros clubs. Actualmente dispón dun equipo nas categorías Sénior, Xuvenil, Cadete e Infantil suficientemente importante, dándose o caso de que algunhas delas teñen recibido bolsas da Federación Catalá de Voleibol dentro do programa de Alto Rendemento de Cataluña, e en varias ocasións foron convocadas polas Seleccións española e catalá.

Notas
-----

1. ↑  "Información oficial del club (en catalán)". Arquivado dende o orixinal o 23 de decembro de 2010. Consultado o 23 de maio de 2011.

Véxase tamén
------------

### Ligazóns externas

* Sitio web oficial da Real Federación Española de Voleibol *(en castelán)*
* Sitio web oficial do Club Voleibol Sant Cugat *(en catalán)*
Localización dos desertos en Australia.
O **Deserto de Gibson** é un deserto localizado en Australia Occidental. Presenta unha superficie de 155.000 km² e os únicos australianos que a habitan son aborixes. é un terreo areoso con dunas e herba seca. Entre a fauna máis característica cabe destacar ao canguro vermello e ao emú.

O Deserto de Gibson forma parte da meseta de Australia Occidental e esténdese entre o Lago Disappointment e o Lago MacDonald, ao longo do Trópico de Capricornio. é unha área onde abundan pedras e rochas. O nome do deserto débese a Alfred Gibson, explorador que morreu no seu intento de cruzalo durante unha expedición en 1874 xunto a outro explorador, Ernest Giles, que sobreviviu e bautizou ao deserto en honra ao seu compañeiro.

Clima
-----

As precipitacións no Deserto de Gibson roldan os 200-250 mm anuais. O clima é normalmente cálido, con máximas térmicas que alcanzan os 40 °C en verán e 18 °C en inverno.

Ambiente e vida salvaxe
-----------------------

Debido á ausencia de agricultura e industria a grande escala en toda a rexión, o medio ambiente apenas sufriu cambios notables nos últimos tempos. Con todo, recentemente comezaron a establecerse algunhas especies alóctonas. Existen varias estacións gandeiras nos límites do deserto, pero a maioría non se utilizan ou son inaccesibles. A paisaxe, formado fai 200 millóns de anos, está composto por dunas de area fosilizada, alternadas con cortizas rochosas cubertas de herba seca. A ausencia de choiva e a intensa calor impediron ao ser humano alterar este territorio. Esta ampla rexión árida está habitada por tribos aborixes.

Lecer e turismo
---------------

A Reserva Natural do Deserto de Gibson é moi popular debido aos seus tours en todo terreo polo deserto desde a famosa Gunbarrel Highway.

Xeografía
---------

O Deserto de Gibson atópase ao sur do Gran Deserto Areoso e ao norte do Gran Deserto de Vitoria, a unha altitude duns 500 msnm. Os maiores asentamentos disponse nas rexións máis elevadas (e máis frías).

Bioxeografía
------------

Rexións que conforman o IBRA, co Deserto de Gibson en vermello.
O Deserto de Gibson pertence a unha das rexións IBRA (Interim Biogeographic Regionalisation for Australia) de Australia Occidental.

Véxase tamén
------------

* Desertos de Australia.
* Deserto do Oeste.

|  |  |
| --- | --- |
| Control de autoridades | 
* Wd: Q272577
* WorldCat
* VIAF: 108144647638791228650
* BRE: 2357474
* EBID: ID
* GEC: 0029886
* GeoNames: 2070955
* LCCN: sh85054869
* TGN: 1103376
* WWFeco: AA1303

 |
**Fregat** é o nome dun foguete espacial de Rusia en servizo desde 2000. Úsase como etapa final de varios modelos de foguetes, como o Soiuz U, Soiuz FG, Soiuz 2-1a, Soiuz 2-1b e Zenit 3F, para aumentar a capacidade e flexibilidade do lanzador. Fregat reutiliza varios sistemas e compoñentes usados noutras etapas para abaratar custos e acelerar o seu desenvolvemento. O foguete consiste en seis tanques esféricos (catro con propeplente e dous coa aviónica) dispostos en círculo. É independente do resto do foguete, contando co seu propio sistema de navegación, a súa aviónica e os seus sistemas de control, seguimento e telemetría. Como propelentes utiliza tetróxido de nitróxeno e UDMH e é capaz de 20 reacendidos.

Notas
-----

1. 1 2 3 4 5 6 7 8 9 10 11  Mark Wade (2020). "Fregat" (en inglés). Consultado o 11 de abril de 2020.
2. ↑  Gunter Dirk Krebs (2020). Gunter's Space Page, ed. "Fregat" (en inglés). Consultado o 11 de abril de 2020.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Fregat Modificar a ligazón no Wikidata*** |

### Outros artigos

* Soiuz U
* Soiuz FG
* Soiuz 2-1a Fregat
* Soiuz 2-1b
* Zenit 3F
Dous enlaces fosfodiéster (PO43-) entre tres nucleótidos (T-A-A).
Enlace fosfodiéster (frechas) nun fosfolípido.
Un **enlace fosfodiéster** é un tipo de enlace covalente que se establece entre un grupo fosfato (H3PO4) e dous grupos hidroxilo (-OH) de dúas moléculas distintas, de modo que se orixinan dous enlaces éster, e as dúas moléculas quedan unidas por medio do fosfato. É un enlace típico dos ácidos nucleicos. Os enlaces fosfodiéster son esenciais para a vida, porque son os responsables da formación do esqueleto pentosa-fosfato das cadeas do ADN e ARN. Estes enlaces tamén están presentes nos fosfolípidos, moléculas que son os principais constituíntes das bicapas lipídicas de todas as membranas celulares.

Tanto no ADN coma no ARN, o enlace fosfodiéster é o vínculo entre cada dous nucleótidos. Neles reacciona o -OH do carbono 3' do azucre (ribosa ou desoxirribosa) cun fosfato á súa vez unido por enlace éster ao carbono 5' do azucre doutro nucleótido. Os grupos fosfato do enlace fosfodiéster teñen unha forte carga negativa na célula. Isto débese a que os grupos fosfato teñen unha pKa próxima a 0, polo que a súa carga é negativa a pH 7. A repulsión entre estas cargas negativas obriga aos fosfatos a posicionarse nos lados opostos das dúas cadeas do ADN, e esta carga está neutralizada polas proteínas histonas, ións metálicos e poliaminas.

Para que os enlaces fosfodiéster se formen e os nucleótidos se unan hai que ceder enerxía. Xeralmente se unen os nucleósidos trifosfato. O nucleósido trifosfato perde dous dos seus fosfatos en forma de pirofosfato e a enerxía liberada utilízase para establecer o enlace con outro nucleótido, proceso catalizado encimaticamente por encimas como a ADN polimerase, ARN polimerase ou ADN ligase.

A hidrólise dos enlaces fosfodiéster pode ser catalizada pola acción das fosfodiesterases, que xogan un papel importante na reparación das secuencias de ADN.

Bibliografía
------------

* Essential Cell Biology: An Introduction to the Molecular Biology of the Cell; Por Bruce Alberts; Edición de Taylor & Francis, 1998; ISBN 0815320450
* Merriam-Webster's Medical Dictionary

|  |  |
| --- | --- |
| Control de autoridades | 
* Wd: Q863983
* MAG: 38441620

 |
**Desert Rock** é un termo dado a varias bandas que proceden da escena musical da zona californiana de Palm Desert, polo que tamén é coñecida como **escena de Palm Desert**. Acotío catalogada tamén como stoner rock, a música contén fortes influencias latinas, ritmos de percusión repetitivos, e elementos de sicodelia. Josh Homme de Queens of the Stone Age fala ás veces tamén do termo *robot rock* para describir a música da súa banda.

O termo foi previamente aplicado, nos anos 80, a un tipo de punk sicodélico con doses de country, que xeralmente evocaban a zonas desérticas, caracterizado por pasaxes instrumentais épicas e letras que falaban de xente marxinal. Esta xeración de *desert rockers* estaba centrada na área de Arizona, particularmente en Tucson, a pesar de que moitas bandas tiñan fortes lazos coa escena musical dos Ánxeles, e moitas mudáronse a esta cidade.

Bandas notables da primeira xeración do *desert rock*
-----------------------------------------------------

* Yawning Man
* Giant Sand
* Green on Red
* The Sidewinders
* Naked Prey
* Thin White Rope
* The Meat Puppets
* True West

Bandas contemporáneas de *desert rock*
--------------------------------------

* Queens of the Stone Age
* Barfinkle
* Kyuss
* Brant Bjork and the Bros
* Orquestra Del Desierto
* Masters of Reality
* Eagles of Death Metal
* Fatso Jetson
* The Desert Sessions
* Nebula
* earthlings?
* Che
* Unida
* Fu Manchu
**Clyfford Still**, nado o 30 de novembro de 1904 e finado o 23 de xuño de 1980, foi un artista estadounidense, un pintor, e ademais foi unha figura destacada do expresionismo abstracto.

Traxectoria
-----------

Naceu na cidade de Grandin, Dacota do Norte, Estados Unidos. A fináis da década de 1920 e a comezos da década de 1930, Still estudou na Universidade de Spokane, en Washington, graduándose en arte no 1933. Ensinou no Centro de Arte de Spokane durante a gran depresión e na Universidade do Estado de Washington.

Despois de traballar en California entre 1941 e 1943, Still tivo a súa primeira exhibición en 1943 no Museo de Arte Moderna de San Francisco. Uns anos despois coñeceu a Mark Rothko e tivo outra exhibición. En 1946 obtivo un traballo na Escola de Belas Artes de California, en San Francisco, pero volveu a Nova York en 1950.

|  |  |
| --- | --- |
| Control de autoridades | 
* Wd: Q700336
* WorldCat
* VIAF: 72191790
* BAV: ADV10508409
* BIBSYS: 90122419
* BNF: 13168574v
* DeutscheBio: 118858645
* EBID: ID
* Europeana: ID
* FAST: 1773135
* GEC: 0064172
* GND: 118858645
* ISNI: 0000 0001 2308 0267
* LCCN: n79095663
* MusicBrainz: ID
* NKC: ola2003192349
* NLA: 35525482
* NNDB: 000206495
* NTA: 071323139
* openMLOL: 215397
* RKD: 75271
* SAAM: 4653
* SNAC: w661126x
* SUDOC: 035119276
* Tate: 2001
* ULAN: 500020155
* WikiTree: Still-1672

 |
**David Letterman**, nado o 12 de abril de 1947 en Indianapolis, é un humorista, presentador e produtor de televisión  estadounidense.

Traxectoria
-----------

Estudou na Ball State University onde se diplomou no departamento de radio e televisión en 1969 e foi na radio desa universidade onde comezou a súa carreira como comunicador. Presentador do talk show nocturno, *Late Show with David Letterman* na CBS onde recibe a personalidades famosas do mundo do cinema, a música e os deportes. Letterman é unha figura da televisión nocturna norteamericana desde 1982 cando comezou a presentar *Late Night with David Letterman* na NBC cun humor irónico e un tanto absurdo, tan só o seu mentor e amigo Johnny Carson ten unha carreira máis longa como presentador desa clase de programas.
Letterman é tamén produtor de televisión, a súa empresa Worldwide Pants produce o seu programa así como o programa que lle segue *The Late Late Show with Craig Ferguson*. Worldwide Pants ademais tamén produce varias comedias que se emiten no horario de máxima audiencia, a de máis éxito foi *Everybody Loves Raymond*, que desde que rematou en 2005 segue a se emitir nos Estados Unidos en sindicación.

Letterman é propietario do equipo do equipo de automobilismo Rahal Letterman Racing.

Notas
-----

1. ↑  "David Letterman Biography". The New York Times. Consultado o 2009-02-03.

|  |  |
| --- | --- |
|  | Wikimedia Commons ten máis contidos multimedia na categoría:  ***David Letterman Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q217298
* WorldCat
* VIAF: 74134777
* Allmovie: p42030
* AllMusic: mn0001506237
* AlloCiné: 38331
* BNF: 15034091k
* CiNii: DA09544584
* Discogs: 956832
* EBID: ID
* Europeana: ID
* FAST: 152727
* GND: 119402939
* IMDb: nm0001468
* ISNI: 0000 0000 7846 5888
* LCCN: n85045952
* MusicBrainz: ID
* Munzinger: 00000021209
* NNDB: 000022329
* NTA: 141660341
* OL: OL447804A
* Rotten Tomatoes: earl\_hofert
* SNAC: w6486f82
* Songkick: 2336740
* SUDOC: 237190427
* TMDb: 136487
* TVcom: david-letterman
* UNZ: LettermanDavid

 |
Os procesos de colonización adoitan estar acompañados de numerosos episodios de violencia.
A **colonización** é un proceso de expansión, invasión e de dominio político, cultural e económico (a diferenciar do colonialismo que é unha doutrina ou unha ideoloxía) practicado por certos Estados sobre outros estados ou pobos entón obrigados a aceptar lazos máis ou menos estreitos de dependencia. Trátase dun proceso expansionista de ocupación, que consiste no estabelecemento dunha ou varias colonias pola posta baixo influencia estranxeira doutros territorios. Cando hai dominio político do territorio e suxeición dos seus habitantes, fálase entón de imperialismo de parte do centro político de decisión chamado metrópole.

Notas
-----

1. ↑  Definicións no *Dicionario da Real Academia Galega* e no Portal das Palabras para *colonización*.

|  |  |
| --- | --- |
| Control de autoridades | 
* Wd: Q815962
* AAT: 300055402
* BNCF: 7885
* BNE: XX4576373
* BNF: 119596539
* GEA: 3982
* GND: 4128651-0
* JSTOR: colonization
* LCCN: sh85028571
* MAG: 2776927270
* NKC: ph138674

 |
**Endrit Reshit Krasniqi**, nado o 26 de outubro de 1994 en Suva Reka, é un futbolista profesional de Kosovo, con nacionalidade tamén albanesa.

Traxectoria
-----------

Nacido en Suva Reka, Kosovo, é un dianteiro centro, aínda que tamén pode xogar polas bandas, criado no KF Malisheva e posteriormente no KF 2 Korriku de Pristina. Durante a celebración dun torneo internacional en Albania foi descuberto por José Carlos García Durán quen avisou a Josep Maria Fusté, un dos "culpables" da chegada de Lionel Messi ao FC Barcelona, que deu a conformidade para que pasase a formar parte do FC Barcelona. Por iso o xogador é chamado ás veces pola prensa como "o novo Messi dos Balcáns".

Internacional coas categorías inferiores da selección de Kosovo, Fusté púxose en contacto co representante de xogadores José María Minguella, coñecido ex-representante de xogadores e ex-directivo do FC Barcelona, quen o recomendou ao adestrador do Club Deportivo Lugo Quique Setién. Tralo visto e prace do director deportivo dos albivermellos, Carlos Mouriz, pasou a formar parte dos adestramentos do Lugo para posteriormente asinar un contrato de longa duración que o une ao club galego durante dúas tempadas e media até 2015. Fala inglés, alemán e albanés. Ás veces figura erroneamente o seu nome nos medios como *Krasniqi Endurit*. Tras un tempo no club non consegue xogar ningún partido oficial, xogando tan só algún amigábel, saíndo finalmente do club.

Notas
-----

1. ↑  Recomendóuselle adquirir outra nacionalidade máis para xogar en España, xa que este país non recoñece a independencia de Kosovo de Serbia. "Endrit Krasniqi merr shtetësi shqiptare" (en albanés). Arquivado dende o orixinal o 05/02/2013. Consultado o 14/05/2014. Pas marrëveshjes me drejtuesit e klubit, Krasniqit i është rekomanduar që të aplikoj për shtetësi të një vendi tjetër, meqë Spanja nuk e njeh shtetin e Kosovës, e as dokumentet që ai lëshon.
2. ↑  "O Lugo proba ao dianteiro kosovar Krasniqi Endurit, 'Niqi'". *El Progreso de Lugo*. 2013-01-15. Consultado o 2020-03-30.
3. ↑  O novo Messi dos Balcáns?[*Ligazón morta*]

Véxase tamén
------------

### Ligazóns externas

* Vídeo de Endrit Klasniqi en YouTube
* Información sobre Niqi en Albivermello.com[*Ligazón morta*]
* Información sobre Niqi en Fútbol de Lugo

|  |  |
| --- | --- |
| Control de autoridades | 
* Wd: Q12387830
* FootballDatabase: 325259
* SoccerBase: 121451
* Soccerway: 454622
* Thefinalball: 581335
* Transfermarkt: 458362
* UEFA: 250110162
* Worldfootball: endrit-krasniqi

 |
***Dexter*** é unha serie de crime, drama e misterio que foi emitida a través da canle estadounidense Showtime dende o 1 de outubro de 2006 até o 22 de setembro de 2013. Ambientada en Miami, a serie céntrase na personaxe de Dexter Morgan (Michael C. Hall), un técnico forense especializado na análise de patróns de sangue para o departamento de policía, que leva unha vida paralela como asasino en serie que acaba coa vida doutros asasinos e criminais. A primeira tempada está baseada na novela *Darkly Dreaming Dexter* (2004), a primeira das novelas sobre Dexter escritas por Jeff Lindsay.

Sinopse
-------

Dexter é un forense especializado no sangue do Departamento de Policía de Miami. Tamén é un fiel mozo, un divertido padrastro, un irmán confidente e un friki do sangue para algúns; pero todo isto non son máis que papeis que, voluntariamente ou non, desempeña de cara a unha sociedade que non o aceptaría: Dexter é, e el sábeo, un monstro, un psicópata, un corpo sen alma, frío, calculador; un asasino en serie. Ou non. El goza con iso. Como a el lle gusta dicir é, simplemente, Dexter.

Unha vez coñecemos a Dexter, descubrimos que non hai nada que o inmute, que perturbe os seus soños, xa que nin sequera os ten; nin sequera ningún sentimento que non é capaz de posuír: nin o amor cara á súa moza ou á irmá, nin os atroces crimes aos que acode no seu traballo, nin as súas vítimas. Dexter está baleiro e o único que algunha vez lle causou pracer é a caza, o que ninguén sabe agás o seu pai, o único a quen lle puido confiar o seu segredo desde a súa infancia. Pero Dexter non é un asasino en serie común, xa que se ben comparte motivacións (o pracer da caza), grazas ao seu pai adoptivo posúe uns principios sólidos, cuestionables ou non, pero que como adoitaba dicir aquel, Harry Morgan, policía, o manteñen vivo.

Personaxes
----------

* Michael C. Hall como Dexter Morgan
* Julie Benz como Rita Bennett
* Jennifer Carpenter como Deborah Morgan
* Erik King como sarxento James Doakes
* Lauren Vélez como a tenente Maria LaGuerta
* David Zayas como Angelo "Angel" Batista
* James Remar como Harry Morgan
* C.S. Lee como Vincent "Vince" Masuka

Notas
-----

1. ↑  Andy Ruddock (21 de setembro de 2013). "Vale Dexter, the serial killer who changed the face of TV violence". *The Conversation Australia*. Consultado o 23 de setembro de 2013.

Véxase tamén
------------

### Ligazóns externas

* Web oficial da serie en Showtime (EEUU) *(en inglés)*

|  |  |
| --- | --- |
| Control de autoridades | 
* Wd: Q23577
* AlloCiné: 3004
* EBID: ID
* Epguides: Dexter
* IMDb: tt0773262
* LUMIERE: 96418
* Metacritic: dexter
* OFDb: 109864
* Rotten Tomatoes: dexter
* TMDb: 1405
* TVcom: dexter

 |
***Domestica*** é o terceiro álbum da banda estadounidense de indie rock Cursive, editado o 20 de xuño do 2000 a través do selo Saddle Creek. Trátase dun álbum conceptual que conta a historia dunha relación entre dúas personaxes chamadas "Sweetie" e "Pretty Baby". As dúas personaxes son mencionadas en varias das cancións do disco ("The Casualty," "The Martyr," "A Red So Deep" e "The Radiator Hums"), e no título de "The Lament of Pretty Baby". O derradeiro tema é ambiguo, e o seu vocalista Tim Kasher dixo en varias entrevistas que a parella protagonista permanecen xuntos, a pesar das súas diferenzas e pelexas.

Listaxe de cancións
-------------------

Todos os temas foron compostos por Cursive. 

1. "The Casualty" - 3:30
2. "The Martyr" - 3:57
3. "Shallow Means, Deep Ends" - 3:37
4. "Making Friends and Acquaintances" - 2:58
5. "A Red So Deep" - 4:40
6. "The Lament of Pretty Baby" - 3:15
7. "The Game of Who Needs Who the Worst" - 3:34
8. "The Radiator Hums" - 3:24
9. "The Night I Lost the Will to Fight" - 3:19

|  |  |
| --- | --- |
| Control de autoridades | 
* Wd: Q305191
* Discogs: 119222
* MusicBrainz: ID

 |
Denomínase **distancia** á lonxitude do camiño máis curto entre dúas entidades. Dende un punto de vista formal, para un conxunto de elementos **X** defínese **distancia** como calquera función binaria **d (a,b)** de **X2** en **R** que verifique as seguintes condicións:

* d (a,b) ≥ 0 para todo a,b pertencente a X.
* d (a,b) = d (b,a) para todo a,b pertencente a X.
* d (a,b) ≤ d (a,c) + d (c,b) para todo a,b,c pertencente a X.

Distancia (Xeometría)
---------------------

Denomínase **distancia entre dous puntos** A(x1,y1) e B(x2,y2) á lonxitude do segmento de recta que ten por extremos A e B. Exprésase matematicamente como:

{\displaystyle d={\sqrt {(x2-x1)^{2}+(y2-y1)^{2}}}}
A distancia entre un punto P e unha recta R é a lonxitude do camiño máis curto que une o punto P(x1,y1) coa recta R = Ax + By + C. Matematicamente exprésase como:

{\displaystyle d={\frac {Ax1+By1+C}{\sqrt {A^{2}+B^{2}}}}}
A distancia entre dúas rectas paralelas é a lonxitude do camiño máis curto entre unha delas e un punto calquera da outra.

A distancia entre un punto P e un plano L é a lonxitude do camiño máis curto entre o punto P(x1,y1,z1) e o plano L = Ax + By + Cz + D. Matematicamente exprésase como:

{\displaystyle d={\frac {Ax1+By1+Cz1+D}{\sqrt {A^{2}+B^{2}+C^{2}}}}}

|  |  |
| --- | --- |
| Control de autoridades | 
* Wd: Q126017
* AAT: 300055625
* BNCF: 46163
* EBID: ID
* GEC: 0227154
* GND: 4228463-6
* PSH: 7393

 |

---

|  |  |
| --- | --- |
|  |  *Este artigo sobre matemáticas é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---
*Para os usos de CAP en bioquímica ver proteína activadora por catabolito.*
O **Certificado de Aptitude Pedagóxica** (**CAP**) é o requirimento indispensable en España para que os licenciados, enxeñeiros superiores, arquitectos ou equivalentes poidan exercer o ensino secundario segundo a Lei Orgánica 1/1990 do 3 de outubro, de Ordenación Xeral do Sistema Educativo (LOGSE). Tamén se adoita denominar CAP ao Curso de Aptitude (ou Adaptación) Pedagóxica que leva á súa obtención.

A base normativa encóntrase na Lei Xeral de Educación de 1970 e na Orde Ministerial do 8 de xullo de 1971.

Segundo o Real Decreto do 4 de xuño de 1993, non é necesario cursalo para o ingreso nas especialidades de tecnoloxía, psicoloxía e pedagoxía e formación empresarial, nin tampouco en ningunha das correspondentes ao Corpo de Profesores Técnicos de Formación Profesional. É dicir, os diplomados ou enxeñeiros técnicos (ademais dos licenciados) que poden optar ás prazas de profesor de ditas áreas non están obrigados a cursalo.

O curso 2009/2010 foi o primeiro no que non se impartiu o CAP, e no seu lugar implantouse o Mestrado para o profesorado de educación secundaria obrigatoria, bacharelato, formación profesional e ensino de idiomas, debido á entrada en vigor do Espazo Europeo de Educación Superior (EEES), coñecido como Plan Boloña.

|  |  |
| --- | --- |
| Control de autoridades | 
* Wd: Q8344284
* GEC: 0281865

 |
A **dombra** en Uzbekistán e Taxiquistán, **dambura** ou **danbura** en Afganistán, Taxiquistán e Uzbekistán e **dumbira** en idioma bashkir e tártaro é un tipo de laúde de pescozo longo en forma de pera popular nas nacións de Asia Central e moi utilizado tamén en Casaquistán e Kirguizistán. Ten dúas cordas, feitas tradicionalmente con tendón animal, aínda que as modernas son de nailon. Ten catorce trastes no seu diapasón.

Patrimonio inmaterial
---------------------

**Dombra** mongol, tamén de dúas cordas, pero con tipoloxía e xeito de tocar, con arco, diferentes.
A actuación en solitario (*kuy*) da dombra kasaca foi designada como Patrimonio Cultural Inmaterial da Humanidade pola UNESCO o 26 de novembro de 2014.

Na cultura popular
------------------

Arslanbek Sultanbekov tocando **dombra.**
Este instrumento pasou a formar parte dun fenómeno de Internet despois de que un videoclip de SuperStar KZ, fose publicado en YouTube. O vídeo inclúe dous concursantes cantando e un terceiro cantando e tocando a dombra (Ernar Kaldynov). O nome da canción orixinal é *Freestailo* de R.Lizer, un home kasaco.

Dombra como instrumento estase a popularizar a través de *Dombyra Parties*, un movemento de mocidade de flash mob organizado a través das redes sociais.

Notas
-----

1. ↑  "Wesleyan - Teahouse music". Arquivado dende o orixinal o 19 de novembro de 2010. Consultado o 11 de outubro de 2009.
2. ↑  "Diez nuevos elementos en la Lista representativa del patrimonio cultural inmaterial" (en castelán). Unescopress. 26 de novembro de 2014. Consultado o 1 de decembro de 2014.
3. ↑  "superstar kz". Consultado o 2023-02-19.
4. ↑  "Freestylo Live High Quality Stereo Superstar.kz 4". Consultado o 2023-02-19.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Dombra Modificar a ligazón no Wikidata*** |

### Ligazóns externas

* "El arte tradicional kazajo del dombra kuy" (páxina da UNESCO en castelán)

|  |  |
| --- | --- |
|  | A Galipedia ten un portal sobre: ***Música*** |


|  |  |
| --- | --- |
| Control de autoridades | 
* Wd: Q1236973
* BRE: 1964653
* GND: 4627729-8
* LCCN: sh85039011
* MusicBrainz: ID

 |

---

|  |  |
| --- | --- |
| Este artigo tan só é un bosquexo |  *Este artigo sobre cultura é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---
**Fernando González de Traba** ou **Fernão Gonçalves** (fl. 1159–1165) foi un nobre galego e xefe da Casa de Traba durante o reinado de Fernando II. Era o primoxénito de Gonzalo Fernández de Traba e Elvira Rodríguez. Foi o alférez do reino desde abril de 1159 ata polo menos o 31 de xullo de 1160. Foi recoñecido como conde, o rango nobiliario máis alto do reino, o 13 de xaneiro de 1160 en Galiza, pero a corte real non o recoñeceu coma tal ata o 13 de febreiro de 1161. Ocupou as tenencias que tiña o seu pai: Aranga (1160–1161), Traba (1160–1161), Monterroso (1160–1163) e Trastámara (1161–1165), ata os catro simultaneamente (polo menos do 2 de xuño ao 20 de setembro de 1161). Apoiou con doazóns os mosteiros cistercienses de Sobrado (1162) e Monfero (1163). Que se coñeza, Fernando asinou a súa última carta o 26 de decembro de 1165. Existe unha carta datada por erro o 6 de xaneiro de 1165 pola que o seu irmán, Gómez González de Traba, fixo unha doazón a Xubia polo ben da súa alma. Non tiña muller nin fillos coñecidos.

> *ob remedium anime patris mei et fratris mei iam defuncti comitis Fernandi Gundisaluit*
> "polo remedio das almas do meu pai e irmán, o xa falecido conde Fernando González"
> 
>

Notas
-----

1. ↑  Barton, Simon (1997). *The Aristocracy in Twelfth-century León and Castile*. Cambridge University Press. p. 238. ISBN 9780511585128.
Liña fronteiriza entre España e Marrocos en Ceuta, na que se produciron en diversas ocasións devolucións en quente.
En política migratoria, unha **devolución sumaria**, **devolución en quente** ou ***push-back*** é unha práctica pola que se expulsa de volta ao país de orixe a un individuo migrante ao entrar ilegalmente ao país de destino. Este procedemento prodúcese sen identificaren os migrantes nin sometérenos ás leis existentes de cada país sobre política de inmigración. 

O termo "devolución en quente" comezou a ser empregado polos medios de comunicación españois no ano 2005. Noutros países, como Portugal, os medios de comunicación adoptaron o termo inglés *pushback* ou optaron por empregar termos menos específicos coma "reenvíos ilegais".

As devolucións en quente considéranse que vulneran os dereitos humanos e violan as leis internacionais sobre migracións, aínda que diferentes tribunais de diversos países teñen avalado casos individuais deste tipo de prácticas como acorde coa legalidade.

Notas
-----

1. ↑  "Estrasburgo avala as "devolucións en quente" no valo de Melilla.". 13 de febreiro de 2020. Consultado o 25 de xuño de 2022.
2. ↑  Blanco, María (19 de maio de 2021). "risis migratoria en Ceuta: ¿qué son las devoluciones en caliente?". *Newtral* (en Castelán). Consultado o 25 de xuño de 2022.
3. ↑  "Croácia vai investigar denúncias de violência e de reenvios ilegais de migrantes". 7 de outubro de 2021. Consultado o 25 de xuño de 2022.
4. ↑  "Pushback". *ecchr.eu*. Consultado o 25 de xuño de 2022.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Devolución en quente*** |

### Outros artigos

* Inmigración

### Ligazóns externas

* *(en inglés)*
**Cuchillo de Fuego** é unha banda galega de hardcore punk formada en 2013 en Pontevedra ligada á asociación cultural Liceo Mutante. Ata a data levan publicados dous álbums de estudio, *Triple España* (2014) e *Megavedra* (2017), e o disco compartido *Cuchillo de Fuego/Extinción de los Insectos Split 12"* (2017).

Historia
--------

Cuchillo de Fuego formárona o guitarrista Xosé Lois García (Sierpes de la Luz) e o vocalista Juan F. Navazas (Los Collares de Perlas) no ano 2013. Ao pouco tempo uníronse o baixista Álex Gayoso (Unicornibot, diola) e o batería Berto Fojo (Djalminha) e gravaron o seu primeiro álbum, *Triple España*, nos Estudios Montealto da Coruña. O traballo foi publicado o 19 de setembro de 2014 a través dos selos Chingaste la Confianza, Existencia, El Morro de Alf e Amawisca.

A finais de 2016 Álvaro Gallego, membro de Guerrera, substituíu a Álex Gayoso no baixo.

No ano 2017 editaron o disco compartido *Cuchillo de Fuego/Extinción de los Insectos Split 12"* coa banda madrileña Extinción de los Insectos, formado por sete temas dos que tres son do grupo galego. No mes de outubro dese mesmo ano saíu á luz o seu segundo álbum, *Megavedra*, gravado nos estudios La Cortina Roja da Coruña e publicado polo selo Humo.

Antes do lanzamento do disco lanzaron o videoclip do seu sinxelo "Nocturno", realizado polo director de Wakaliwood Isaac Godfrey en Kampala, Uganda.

Pouco despois da publicación de *Megavedra* Álvaro Gallego deixou Cuchillo de Fuego, sendo substituído por Hugo Santeiro (Guerrera), e a comezos de 2018 Berto Fojo tamén abandonou a banda para centrarse nos seus proxectos persoais, ocupando o seu lugar na batería Guillermo García (Unicornibot).

Discografía
-----------

| Álbum | Ano | Selo |
| --- | --- | --- |
| *Triple España* | 2014 | Chingaste la Confianza, Existencia, El Morro de Alf, Amawisca |
| *Cuchillo de Fuego/Extinción de los Insectos Split 12"* | 2017 | Afeite al Perro y Amawisca |
| *Megavedra* | 2017 | Humo |

Notas
-----

1. ↑  "Triple España by Cuchillo De Fuego". Bandcamp. Consultado o 21 de setembro de 2018.
2. ↑  "Voltamos a tocar este venres na mítica Iguana despois de bastante tempiño". Facebook. Consultado o 21 de setembro de 2018.
3. ↑  "Cuchillo de Fuego / Extinción de los Insectos Split 12" by Cuchillo De Fuego". Bandcamp. Consultado o 19 de setembro de 2018.
4. ↑  "Megavedra". Bandcamp. Arquivado dende o orixinal o 21 de setembro de 2018. Consultado o 21 de setembro de 2018.
5. ↑  "Cuchillo de Fuego nos hablan de su vídeo rodado en el Hollywood de Uganda". El País. Consultado o 21 de setembro de 2018.
6. ↑  "Hace unos días se cumplen cuatro años desde que dimos nuestro primer concierto". Facebook. Consultado o 21 de setembro de 2018.

Véxase tamén
------------

### Bibliografía

* Boullosa, L. (2016). "Cuchillo de Fuego - Fabuloso Combo Espectro. Hacia un nuevo punk". *Santos y francotiradores. Supervivencia, literatura y Rock & Roll*. 66RPM Edicions. pp. 198–228. ISBN 9788494533051.

### Ligazóns externas

* Bandcamp da banda
**Fernando Llorca**, nado en Vigo en 1960, é un batería de jazz.

Traxectoria
-----------

Realizou estudos de batería no taller de músicos de Barcelona e amplía coñecementos jazzísticos nos seminarios de Madrid co batería norteamericano Billy Hart.

Traballou nas seguintes formacións: Outeiro, Clunia Jazz, Baio Ensemble, Amador García Trio, Fernando Llorca Jazz Quartet, Thomas Chapin Quartet, María João Quinteto, Joe Fonda Trío, Mike Rabinowitz, Gary Smullian Quartet, Andrezj Olejniczak...

Fernando Llorca traballou con destacados músicos do jazz: Joe Fonda, Mikel Rabinowitz, Pedro Barreiros, Victor Merlo, Carlo Morena, Jorge Pardo, Roberto Rossi, Thomas Chapin, Gary Smullian, Perico Sambeat, Paolo Fresu etc.

Membro de Clunia Jazz, dedicou o seu disco *Mr. Cal* (Clave records 2001) ao seu compañeiro na devandita agrupación jazzística Antonio Cal, xa desaparecido. Acompáñano no disco Roberto Somoza, Alberto Conde, Kin García e Carlos Castro.

Véxase tamén
------------

### Ligazóns externas

* Bio en Galegos.info
* Datos biográficos

|  |  |
| --- | --- |
| Control de autoridades | 
* Wd: Q16300935
* BVMC: 74611
* Discogs: 1698805

 |
Un **enlace covalente** é unha forma de enlace químico caracterizado pola compartición dun ou máis pares de electróns entre átomos para producir unha atracción mutua que mantén unida a molécula resultante. Os átomos tenden a compartir electróns de tal maneira que se enchan as órbitas exteriores. Estes enlaces son sempre máis fortes que o enlace de hidróxeno intermolecular e semellantes en forza ou máis fortes que o enlace iónico.

Enlace covalente de hidróxeno e carbono nunha molécula de metano.
Os enlaces covalentes danse con maior frecuencia entre átomos con electronegatividades semellantes (altas), nos que se require demasiada enerxía para tirarlle un electrón a un átomo. Os enlaces covalentes son máis comúns entre os non metais, mentres que o enlace iónico é máis común entre un átomo de metal e un átomo dun non metal.

O enlace covalente tende a ser máis forte que outros tipos de enlace, como o enlace iónico. Ao contrario que nos enlaces iónicos, nos que os ións se manteñen unidos por unha atracción culómbica non direccional, os enlaces covalentes son moi direccionais. Como resultado, as moléculas con enlaces covalentes tenden a formarse nun número pequeno de formas características, mostrando ángulos de enlace específicos.

Tipos de enlaces covalentes
---------------------------

### Apolar

Se a compartición de pares de electróns é equitativa, o enlace covalente é **apolar**. Isto adoita suceder cando os átomos que comparten pares de electróns son do mesmo elemento.

### Polar

Se a compartición de pares de electróns non é equitativa, o enlace covalente é **polar**. Isto adoita suceder cando os átomos que comparten electróns son de distinto elemento, xa que teñen distinta electronegatividade.

|  |  |
| --- | --- |
| Control de autoridades | 
* Wd: Q127920
* EBID: ID
* JSTOR: covalent-bonds
* PSH: 5580

 |
**Fernando González Gómez**, coñecido como **Rey Chiquito**, nado en Tolosa o 25 de marzo de 1868 e finado en Redondela o 22 de decembro de 1947, foi un xornalista e político vasco.

Traxectoria
-----------

Fillo de Antonio González (militar) e Ramona Gómez Paz, filla do xeneral Gómez (militar carlista). Educouse en Cataluña cunha irmá monxa e despois desprazouse a Redondela onde pasou a maior parte da súa infancia. Con trece anos cruzou o Atlántico rumbo a Buenos Aires, pasando despois a Chile, o Uruguai, México, Cuba e o Brasil, colaborando en varios periódicos. No Brasil fundou e dirixiu *Unión Española* e *Noticiario Español*, de Belém, *Heraldo Español* de Río de Xaneiro e *El Hispano Americano* de Salvador. Foi redactor de *El Peninsular* de Mérida (Estado do Iucatán), *La Unión Española* da Habana, *Nueva Galicia*, *La Voz de Galicia* e *La Unión* de Bos Aires, *Los principios* de Córdoba, *La Provincia*, de Concordia, *La Tarde* de Tandil, *Diario Español*, de Montevideo, *Jornal do Brasil* e *Diario de Notizias* de Río de Xaneiro. Foi tamén secretario de redacción de *La Voz de la Patria*. Dirixiu *La Propaganda* de Redondela en 1895. En 1896 presentouse voluntario para ir á Guerra de Cuba.

En 1913 foi nomeado oficial do Centro Galego de Río de Xaneiro.

Dirixiu o periódico *Pimienta y Mostaza* e fixo campaña polo deputado José Barreras Massó fronte ao melquiadista Luis de Zulueta en 1920. Dirixiu despois *Ecos del Distrito* sufragado por Barreras. En abril de 1925, despois de regresar da súa derradeira viaxe a Brasil, estableceu unha academia para preparar alumnos para o comercio. Posteriormente colaborou en *Tramancazos* e *El Soplete*. Tamén colaborou en *Faro de Vigo* e foi correspondente de *Ahora* e *Semana Gráfica* de Madrid. Na Segunda República foi membro do Partido Radical, e foi concelleiro na Comisión Xestora do Bienio Negro. Coa sublevación do 18 de xullo de 1936 pasou a colaborar en *El Pueblo Gallego*. Ao final da súa vida viviu en Ferrol, aínda que morreu en Redondela en 1947.

Vida persoal
------------

Casou en dúas ocasións, a segunda con María Cardama e foi pai de Amado González Cardama.

Véxase tamén
------------

### Bibliografía

* Amoedo López, Gonzalo; Gil Moure, Roberto (2001). Concello, ed. *A prensa en Redondela. Aproximación histórica 1883-1933*. Redondela. pp. 61–67. ISBN 84-8302-720-8.
En teoría da literatura, a **distancia estética** é o grao de diferenciación psicolóxica e emocional entre o texto e o lector. Describe a actitude ou implicación do lector en relación coa obra e como é a súa experiencia.

Na *Crítica da Razón* (1790), Kant menciona o "desinterese" na nosa contemplación das obras de arte. Porén, o concepto de *distancia estética*, aínda que implícito na estética do século XIX, formúlase por vez primeira nun ensaio de E. Bullough en 1912. Para Bullough, o principio da "distancia física" permitía que algo que podería ser perigoso ou ameazador na vida real se tornase nun obxecto artístico con determinado valor estético.

O lector debe ser consciente en todo o momento de que está a contemplar unha obra de arte, de maneira que distinga a súa experiencia das experiencias reais da vida. O lector e o crítico deben mostrar unha actitude "desinteresada" cara a obra, como se lela non tiver efecto sobre a súa vida. Para Bulloughs, ese desinterese é o que permite que o feo ou atemorizador na vida, como a néboa no mar, se converta nunha experiencia estética.

Un extremo dunha escala de distancia estética sería o da xente que non gosta do terror nin ten interese polas producións que o utilizan. Unha razón aducida frecuentemente é que as novelas e películas de terror son moi molestas, que os seus efectos son tan vívidos que as emocións xeradas coa experiencia continúan durante un período de tempo incómodo, resultando ás veces na imposibilidade de conciliar o sono ou de ter que dormir coa luz prendida. Para esa xente, as obras de terror eliminan completamente a distancia estética: o mundo da ficción penetra no mundo real. O mesmo acontece noutros tipos de obras, como quen xulgue que Otelo ten razón en estar celoso da súa muller.

Noutro extremo, nin os recursos do texto nin a atención do lector abondan para fechar a distancia estética entre os dous. No caso das obras de terror, esa carencia de envolvemento emocional da parte do lector ou espectador exclúe a reacción de horror; ese horror incapaz de reducir esa distancia estética provocará como resultado o riso ou o aborrecimento, de maneira que nos momentos máis horrorizantes converterase en comedia.

Pola contra, a comedia non participa desta necesidade de distanciamento, xa que unha das súas características é, precisamente a ausencia de sentimentos ou emocións.

Hans Rober Jauss deulle ao termo un significado adicional diferente. Na súa teoría da recepción, o valor literario dunha obra mídese en relación á "distancia estética", que el define como o grao de separación entre a obra e o "horizonte de expectativas" dos seus primeiros lectores.

|  |  |
| --- | --- |
| Control de autoridades | 
* Wd: Q777300
* EBID: ID
* JSTOR: alienation-effect

 |
***Crack the Skye*** é o cuarto álbum de estudio da banda estadounidense de sludge metal Mastodon, editado o 24 de marzo do 2009 a través do selo Reprise Records. O disco estreouse no número 11 da lista *Billboard 200*, vendendo 41.000 copias na súa primeira semana. En Australia, o álbum estreouse no número 19. Ata setembro do ano 2010 vendeu só nos Estados Unidos ao redor das 200.000.

Segundo unha entrevista que aparece no DVD *The Making of Crack the Skye*, este álbum representa o elemento do éter, que está representado polas almas e espíritos de todas as cousas, un tema moi relacionado co contexto do disco. Como os elementos do lume, auga e terra xa foran representados nos primeiros tres álbums da banda, *Remission*, *Leviathan* e *Blood Mountain*, respectivamente, o aire é o único elemento clásico que aínda non foi representado nun traballo de Mastodon.

*Crack the Skye* foi elixido mellor disco do ano 2009 pola revista *Metal Hammer*

Listaxe de cancións
-------------------

Todos os temas compostos por Mastodon agás "Crack the Skye" (letras adicionais de Scott Kelly). 

1. "Oblivion" - 5:47
2. "Divinations" - 3:39
3. "Quintessence" - 5:27
4. "The Czar" - 10:54
	* I. "Usurper"
	* II. "Escape"
	* III. "Martyr"
	* IV. "Spiral"
5. "Ghost of Karelia" - 5:25
6. "Crack the Skye" (con Scott Kelly) - 5:54
7. "The Last Baron" - 13:00

Notas
-----

1. ↑  Álbums do ano para *Metal Hammer*

|  |  |
| --- | --- |
| Control de autoridades | 
* Wd: Q960140
* Discogs: 2938
* Metacritic: cracktheskye
* MusicBrainz: ID

 |
Cueiros de tea.
Un **cueiro** é unha peza absorbente usada para hixienizar e evitar a contaminación da contorna por mor dos refugallos dun organismo. Adoitan usalo os bebés e adultos que perderon a capacidade de controlar os seus refugallos (feces e ouriños), ou que son incapaces de atopar un lugar onde depositar os mesmos. Isto aplica tanto a persoas que non poden chegar a tempo a un baño ou non é accesible o mesmo, tal é o caso dos astronautas, mergulladores, etc.

Características
---------------

O propósito dun cueiro é conter e manter a quen o usa seco e confortable por varias horas. Cando o cueiro é utilizado e alcanza a súa capacidade, hai que cambiar o mesmo por un novo; este proceso adoita facelo outra persoa, aínda que en certos casos tamén o mesmo usuario pode cambiar o cueiro.

O uso do cueiro non é exclusivo de persoas. Por varias razóns os animais poden utilizalos, dende razóns veterinarias (doenzas, etc), até para facilidade do dono do mesmo, como pode ser o dono dun mono ou outro animal ó que debe adestrarse para o uso dun lugar común de depósito de refugallos.

Aínda que non se coñece a data da súa invención, en diversas culturas ancestrais, como a azteca, exipcia e a romana, xa se empregaban diversos materiais, como follas, teas ou peles, para cubrir os nenos.

Notas
-----

1. ↑  Definicións no *Dicionario da Real Academia Galega* e no Portal das Palabras para *cueiro*.

|  |  |
| --- | --- |
| Control de autoridades | 
* Wd: Q187359
* BNCF: 67489
* BNF: 12006862n
* EBID: ID
* GEC: 0223843
* JSTOR: diapers
* LCCN: sh85037582
* NKC: ph385206

 |